Ego Henricus, Trecarum comes palatinus, presentibus et futuris notum fieri volo quod Maltildis, Blesensis comitissa, domina et mater mea, molendinos suos de Pruvino, ecclesie de Pomerio, assensu meo, dedit; quorum unus est juxta portam de Bosense, alii duo sunt juxta pontem Benedictum. In molendino quoque qui est constitutus juxta portam prescriptam, pro remedio animæ suæ, ecclesiæ de Sosiaco unum modium frumenti annuatim in perpetuum persolvendum dedit. In aliis vero duobus qui sunt juxta pontem Benedictum, ecclesie de Paraclyto, propter excambiationem quam erga abbatissam ipsius Paraclyti pro Pomerio fecit, tres modios frumenti singulis annis persolvendos in perpetuum tribuit. Preter hæc, in theloneo meo de Pruvino, ecclesiæ prefate de Pomerio, singulis annis XXX quinque libras in perpetuum persolvendas dedit. Quarum in nundinis Sancti-Martini V libras reddere constituit; in nundinis vero maii XV libras; in nundinis Sancti-Aygulfi alias libras XV. Et ne oblivioni traderetur, sigillo meo corroboravi. Hujus rei testes sunt: dominus Hugo, Senonensis archiepiscopus; dominus Henricus, Trecensis episcopus; Guillelmus, frater meus; Stephanus, Trecensis canonicus; Bernardus, Sancti-Petri Trecensis ecclesiæ canonicus; Odo de Monte-Omeri; Petrus Bursaudus. Actum est hoc ab Incarnatione Domini Mº Cº LXº anno. Tradita est heccarta apud Pruvinum, per manum Guillelmi, cancellarii.